ในการประเมินความเสี่ยงของบริษัท
มีปัจจัยเสี่ยงหลายประการที่เกี่ยวข้องโดยตรงกับการดำเนินงานทางธุรกิจของบริษัท
หรืออาจเป็นความเสี่ยงที่มีในอุตสาหกรรมอีเล็กทรอนิกส์ เศรษฐกิจโลก
หรือสภาวะตลาดและการแข่งขัน รวมถึงความเสี่ยงจากพัฒนาการทางเทคโนโลยี
และความเสี่ยงทางด้านการเงิน ในการจัดการกับความเสี่ยงดังกล่าว
บริษัทมีนโยบายเพื่อบริหารความเสี่ยงในแต่ละปัจจัยดังต่อไปนี้

1.  ปัจจัยความเสี่ยงภายนอกบริษัท

-   ความเสี่ยงจากภาวะเศรษฐกิจโลก

การเติบโตของอุตสาหกรรมอีเล็กทรอนิกส์ขึ้นอยู่กับสภาวะเศรษฐกิจโลกและสภาวะของอุตสาหกรรมอื่นที่มีชิ้นส่วนอีเล็กทรอนิกส์เป็นส่วนประกอบ
เช่นอุตสาหกรรมคอมพิวเตอร์และอุปกรณ์ที่เกี่ยวเนื่อง อุตสาหกรรมโทรคมนาคม
อุตสาหกรรมยานยนต์ และอุตสาหกรรมผลิตภัณฑ์ทีใช้ในภาคอุตสาหกรรมต่างๆ
รวมถึงผลิตภัณฑ์เทคโนโลยีระดับสูง ทั้งนี้
การเปลี่ยนแปลงตามวัฎจักรของอุตสาหกรรมอาจนำไปสู่ความเสี่ยงด้านอื่นๆ
และอาจส่งผลกระทบในเชิงลบต่อยอดขายหรือราคาสินค้าของของกลุ่มบริษัทฯได้

กลุ่มบริษัทฯได้มีนโยบายมุ่งเน้นการผลิตสินค้าอีเล็กทรอนิกส์สำหรับอุตสาหกรรมยานยนต์
เนื่องจากเป็นอุตสาหกรรมที่มีการเจริญเติบโตอย่างสม่ำเสมอและเป็นตลาดที่มีคู่แข่งน้อยราย
ผู้ซื้อมักจะให้ความสำคัญด้านคุณภาพของสินค้าเป็นอันดับแรก ทำให้ผู้ผลิตสินค้าราคาถูกแต่มีคุณภาพต่ำ
ไม่สามารถจะเข้ามาแข่งขันในตลาดนี้ได้ อย่างไรก็ตาม
เพื่อกระจายความเสี่ยงกลุ่มบริษัทฯได้กระจายการผลิตไปยังกลุ่มอุตสาหกรรมอื่นๆด้วย เช่น
ในกลุ่มอุตสาหกรรมของผลิตภัณฑ์ที่ใช้ในอุตสาหกรรม กลุ่มเครื่องมือทางการแพทย์
กลุ่มอุปกรณ์โทรคมนาคม หรือกลุ่มชิ้นส่วนคอมพิวเตอร์ กลุ่มสินค้าอุปโภค เป็นต้น

-   ความเสี่ยงจากการเปลี่ยนแปลงทางเทคโนโลยี

เนื่องจาก PCB เป็นส่วนประกอบพื้นฐานของผลิตภัณฑ์อีเล็กทรอนิกส์ทุกประเภท
ซึ่งในปัจจุบันยังไม่มีเทคโนโลยีหรือสินค้าชนิดใดมาแทนที่การใช้ PCB ได้ อย่างไรก็ตาม
การเปลี่ยนแปลงทางเทคโนโลยีที่เป็นความเสี่ยงของอุตสาหกรรม PCB
อาจหมายถึงการเปลี่ยนแปลงที่เกี่ยวกับรูปแบบของผลิตภัณฑ์
การเปลี่ยนแปลงในเทคโนโลยีหรือกระบวนการผลิต
และการเปลี่ยนแปลงในคุณสมบัติหรือประเภทของวัตถุดิบที่ช้ในการผลิต PCB
ซึ่งอาจทำให้บริษัทต้องลงทุนในเครื่องจักรและอุปกรณ์เพิ่มขึ้นเพื่อรองรับการเปลี่ยนแปลงดังกล่าว

แนวโน้มของอุปกรณ์อีเล็กทรอนิกส์ ในอนาคตจะมีขนาดเล็กลง
แต่มีประสิทธิภาพในการทำงานสูงและมีความละเอียดซับซ้อนมากขึ้น INTERGRATED DESIGN
ทำให้เกิดความต้องการ PCB ที่มีขนาดเล็กลง มีลายวงจรที่ละเอียดซับซ้อน และมีจำนวนชั้น
(Layer) ของแผ่นวงจรมากขึ้น
ซึ่งหมายถึงการเปลี่ยนแปลงทางเทคนิคการผลิตที่ต้องการทักษะในการผลิตสูง เพื่อให้ได้ PCB
คุณสมบัติพิเศษที่มีประสิทธิภาพและเสถียรภาพตามต้องการ
นอกจากนั้นยังอาจมีการเปลี่ยนแปลงประเภทของวัตถุดิบที่ใช้ในการผลิต เช่นการใช้Laminate
ที่เป็น Halogen-Free หรือ ใช้ Lead-Free ซึ่งเป็นมิตรกับสิ่งแวดล้อม
วัตถุดิบที่มีความทนทานต่อสภาพแวดล้อมของการใช้งานที่มีการแปรเปลี่ยนอุณหภูมิที่สูงและอย่างรวดเร็ว
(HIGH PERFORMANCE MATERIAL)

การเปลี่ยนแปลงทางเทคโนโลยีดังกล่าวในเบื้องต้นอาจมีผลกระทบต่อความสามารถในการผลิต
รายได้และผลกำไรจากการดำเนินงานอยู่บ้าง
แต่กลุ่มบริษัทฯก็ได้เตรียมความพร้อมเพื่อรองรับการเปลี่ยนแปลงทางเทคโนโลยีดังกล่าวอยู่ตลอดเวลา
ด้วยการลงทุนเพื่อพัฒนาผลิตภัณฑ์และกระบวนการผลิต รวมทั้งขยายกำลังการผลิต
เพื่อตอบสนองความต้องการของลูกค้ามาโดยตลอด
ในขณะเดียวกันกลุ่มบริษัทฯก็มุ่งเน้นการผลิตสินค้าคุณภาพในระดับปานกลางถึงคุณภาพสูง
ซึ่งเทคโนโลยีการผลิตระดับนี้ไม่ได้มีการเปลี่ยนแปลงอย่างรวดเร็วมากนัก
รวมถึงการให้ความสำคัญต่อกระบวนการตรวจสอบคุณภาพสินค้า
การส่งสินค้าตรงตามความต้องการของลูกค้า การให้ความช่วยเหลือแก่ลูกค้าในการผลิตภัณฑ์ใหม่
เพื่อรักษาสัมพันธภาพอันดีกับลูกค้าที่เป็นผู้ผลิตอุปกรณ์อีเล็กทรอนิกส์
ทำให้กลุ่มบริษัทฯสามารถรักษาฐานลูกค้ากลุ่มเดิมไว้ได้และมีการปรับตัวตามเทคโนโลยีที่เปลี่ยนแปลงไปอยู่เสมอ

-   ความเสี่ยงทางด้านการตลาด และการแข่งขันทางธุรกิจ

ความเสี่ยงในการเปลี่ยนแปลงของสภาวะตลาดอาจเกิดได้จากปัจจัยภายในประเทศของตลาดผู้ซื้อเอง
เช่น จากภาวะเศรษฐกิจ สถานการณ์ทางการเมือง นโยบายการค้าระหว่างประเทศ สงคราม
การก่อการร้าย เป็นต้น และรวมถึงปัจจัยในระดับองค์กรของลูกค้า เช่น มีการควบรวมกิจการ
มีการเปลี่ยนแปลงนโยบายการจัดซื้อ เป็นต้น
กลุ่มบริษัทฯจึงมีนโยบายกระจายสัดส่วนการตลาดในกลุ่มอุตสาหกรรมหลายประเภท
แม้ว่าจะคงสัดส่วนการตลาดส่วนใหญ่ไว้ในอุตสาหกรรมยานยนต์ อย่างไรก็ตาม
บริษัทยังได้กระจายการขายสินค้าไปทั่วทุกภูมิภาคของโลก เช่น ในยุโรป อเมริกา และเอเซีย

ส่วนความเสี่ยงทางด้านการแข่งขันทางธุรกิจนั้น ในด้านหนึ่งจะเป็นการแข่งขันด้านราคา
ซึ่งคู่แข่งของกลุ่มบริษัทฯจะเป็นผู้ผลิตในประเทศจีนและไต้หวัน
ซึ่งเป็นปัญหาของผู้ผลิตแผ่นพิมพ์วงจรอีเล็กทรอนิกส์ทั่วโลก
รวมถึงกลุ่มบริษัทฯด้วยแม้ว่ากลุ่มบริษัทฯจะไม่ได้เป็นคู่แข่งโดยตรงกับผู้ผลิตในประเทศจีนเพราะมีตลาดเป้าหมายคนละกลุ่ม
ส่วนอีกด้านหนึ่งเป็นการแข่งขันกับผู้ผลิตPCB
ในยุโรปที่ถูกมองว่ามีเทคโนโลยีที่ทันสมัยกว่าและมีคุณภาพสูงกว่าPCB ที่ผลิตในประเทศไทย
อีกทั้งยังมีแหล่งผลิตในยุโรปเองซึ่งการขนส่งทำได้สะดวกกว่า อย่างไรก็ดี
จากการที่ผู้ผลิตสินค้าอีเล็กทรอนิกส์ถูกกดดันเรื่องต้นทุนทำให้ต้องหันมาหาซื้อของถูกในตลาดเอเซียมากขึ้น
ส่งผลให้เกิดการย้ายฐานการผลิตPCB
จากยุโรปและอเมริกามาทางเอเซียในหลายปีที่ผ่านมาอย่างต่อเนื่อง
และผู้ผลิตที่เป็นคู่แข่งของกลุ่มบริษัทฯในยุโรปก็ค่อยๆลดขนาดของธุรกิจลงหรืออาจต้องปิดกิจการไปในที่สุด

2.2 ปัจจัยความเสี่ยงภายในบริษัท

-   ความเสี่ยงทางด้านการผลิต

เนื่องจากสินค้าอีเล็กทรอนิกส์เป็นสินค้าที่มีขั้นตอนและเทคนิคในการผลิตที่ซับซ้อน
ประกอบกับเทคโนโลยีด้านการผลิตมีการเปลี่ยนแปลงตลอดเวลา
การที่กลุ่มบริษัทฯมีการขยายกำลังการผลิตอย่างต่อเนื่องเพื่อรองรับปริมาณการสั่งซื้อสินค้าที่เพิ่มขึ้น
รวมถึงการปรับเปลี่ยนรูปแบบการผลิตเพื่อให้สอดคล้องกับความต้องการของลูกค้าตามเทคโนโลยีที่เปลี่ยนแปลงไปนั้น
อาจเป็นความเสี่ยงของกลุ่มบริษัทฯอย่างหนึ่ง

นอกจากนั้น บริษัทยังมีความเสี่ยงด้านการจัดหาแรงงานที่มีทักษะ
บริษัทฯเล็งเห็นถึงความสำคัญของบุคลากรเนื่องจากการขาดแคลนบุคลากรหรือปัญหาอื่นด้านแรงงานอาจส่งผลกระทบโดยตรงต่อประสิทธิภาพในการผลิตและคุณภาพสินค้าได้
ดังนั้นกลุ่มบริษัทจึงส่งเสริมการฝึกอบรมทางเทคนิคและให้ความรู้อย่างต่อเนื่องเพื่อเสริมสร้างทักษะและความรู้ทางด้านเทคโนโลยีที่ทันสมัยแก่บุคลากร
รวมถึงการให้ค่าตอบแทนที่เหมาะสมแก่บุคลากรเพื่อจูงใจและรักษาบุคลากรให้ทำงานกับกลุ่มบริษัทฯให้ยาวนาน

ความเสี่ยงจากอัคคีภัยและภัยธรรมชาติอาจส่งผลเสียหายต่อการดำเนินงานของบริษัทฯได้เป็นอย่างมาก
อาจทำให้บริษัทฯต้องเสียลูกค้าไปให้กับคู่แข่งอื่น
และบริษัทฯอาจต้องหยุดการผลิตซึ่งจะทำให้สูญเสียรายได้
อีกทั้งต้องเสียเวลาและค่าใช้จ่ายในการกลับมาเปิดสายการผลิตอีกครั้ง
ดังนั้นบริษัทฯและบริษัทย่อยทุกแห่ง
จึงทำประกันการเสี่ยงภัยทุกชนิดและประกันธุรกิจหยุกชะงักไว้กับบริษัทประกันภัยที่มีฐานะทางการเงินแข็งแรง
และให้มีการทบทวนกรมธรรม์ประกันภัยทุกปีเพื่อให้มั่นใจว่ามีการคุ้มครองความเสียหายอย่างเพียงพอในทุกกรณี

-   ความเสี่ยงจากวัตถุดิบที่ใช้ในการผลิต

ความเสี่ยงทางด้านวัตถุดิบเกิดขึ้นได้จากการขาดวัตถุดิบที่ต้องใช้ในการผลิตซึ่งอาจจะนำไปสู่การหยุดการผลิต
หรือการใช้วัตถุดิบที่ด้อยคุณภาพ หรือการปรับราคาของวัตถุดิบ
ซึ่งบริษัทฯได้ตระหนักถึงความเสี่ยงดังกล่าว
จึงได้สร้างโรงงานเพื่อผลิตวัตถุดิบสำหรับการใช้ในกลุ่มบริษัทฯเอง (แผ่นลามิเนตและพรีเพก)
โดยจัดตั้งบริษัทไทยลามิเนต แมนูแฟคเจอเรอร์ จก. (TLM) ขึ้นเพื่อดำเนินการผลิต ทั้งนี้
การซื้อลามิเนตจาก TLM ช่วยให้กลุ่มบริษัทฯ มีความมั่นใจว่าวัตถุดิบหลักจะมีอย่างเพียงพอ
และมีคุณภาพและคุณสมบัติตามที่ต้องการ

ปัจจุบัน บริษัทเข้าซื้อหุ้นของ บริษัท เคมโทรนิคส์ เทคโนโลยี (ประเทศไทย) จำกัด
(“เคมโทรนิคส์”) ดำเนินธุรกิจเป็นผู้ผลิตหมึกพิมพ์ลายแผงวงจรไฟฟ้า
และน้ำยาเคมีที่ใช้ในกระบวนการผลิตแผงวงจรไฟฟ้า
ประโยชน์ที่ได้รับจากการลงทุนในการซื้อหุ้นสามัญของบริษัท เคมโทรนิคส์ เทคโนโลยี
(ประเทศไทย) จำกัด จะทำให้บริษัท KCE ลดภาระในการกำจัดของเสียจากการผลิต
และยังสามารถทำกำไรเได้จากการ Recycleน้ำยาเคมีที่ใช้แล้ว และการที่บริษัทได้เข้าร่วมลงทุน
บริษัท เคซีอี ไต้หวัน จำกัด
ซึ่งดำเนินธุรกิจเป็นตัวแทนจัดหาแหล่งวัตถุดิบและเครื่องจักรในต่างประเทศให้กับกลุ่มบริษัท
ซึ่งช่วยให้กลุ่มบริษัทมีวัตถุดิบใช้ได้อย่างเพียงพอ

สำหรับวัตถุดิบประเภทที่มีทองแดงหรือทองเป็นส่วนประกอบหลัก เช่น แผ่นลามิเนต(Laminate)
แผ่นทองแดง (Copper Foil) ก้อนทองแดง (Copper anode) และ Gold Salt เกลือทอง
นั้นยังมีความเสี่ยงทางด้านราคาหากราคาตลาดของทองแดงหรือทองเกิดความผันผวน
ดังนั้นบริษัทจึงมีนโยบายใช้เครื่องมือทางการเงินในการทำสัญญาป้องกันความเสี่ยงราคาทองแดงและทองไว้ในปริมาณที่เหมาะสมและตามสถานการณ์

สำหรับการจัดหาวัตถุดิบและวัสดุจำเป็นในการผลิตอื่นๆกลุ่มบริษัทได้ทำการคัดเลือกผู้ผลิตหรือผู้จัด
จำหน่ายไว้ 2-3 รายต่อรายการ
อีกทั้งได้มีการพัฒนาความสัมพันธ์อันดีกับผู้ผลิตหรือผู้จัดจำหน่ายมาเป็นระยะเวลายาวนาน นอกจากนี้
กลุ่มบริษัทยังได้มีการติดตามความเคลื่อนไหวของราคาตลาดอย่างใกล้ชิดและมีการสำรองวัตถุดิบหลักไว้อย่างเพียงพอที่จะทำให้การผลิตสามารถดำเนินไปได้อย่างเรียบร้อยตามแผนการผลิตที่วางไว้

-   ความเสี่ยงทางด้านการเงิน

กลุ่มบริษัทมีความเสี่ยงจากการดำเนินธุรกิจตามปกติจากการเปลี่ยนแปลงอัตราดอกเบี้ยและอัตราแลกเปลี่ยนเงินตราต่างประเทศ
และจากการไม่ปฏิบัติตามข้อกำหนดตามสัญญาของคู่สัญญา
กลุ่มบริษัทไม่มีการถือหรือออกเครื่องมือทางการที่เป็นตราสารอนุพันธ์ เพื่อการเก็งกำไรหรือการค้า

การจัดการความเสี่ยงเป็นส่วนที่สำคัญของธุรกิจของกลุ่มบริษัท
กลุ่มบริษัทมีระบบในการควบคุมให้มีความสมดุลของระดับความเสี่ยงให้เป็นที่ยอมรับได้
โดยพิจารณาระหว่างต้นทุนที่เกิดจากความเสี่ยงและต้นทุนของการจัดการความเสี่ยง
ฝ่ายบริหารได้มีการควบคุมกระบวนการการจัดการความเสี่ยงของกลุ่มบริษัทอย่างต่อเนื่องเพื่อให้มั่นใจว่ามีความสมดุลระหว่างความเสี่ยงและการควบคุมความเสี่ยง
ซึ่งบริษัทฯมีนโยบายในการบริหารความเสี่ยงดังนี้

  ความเสี่ยงด้านการให้สินเชื่อ

บริษัทฯและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทฯและบริษัทย่อยจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อดังกล่าว
นอกจากนี้
การให้สินเชื่อของบริษัทฯและบริษัทย่อยมีการกระจายตัวตามฐานของลูกค้าซึ่งมีจำนวนมากราย
และลูกหนี้ส่วนใหญ่ล้วนมีความสามารถในการชำระหนี้ที่ดี
จำนวนเงินสูงสุดที่บริษัทฯและบริษัทย่อยอาจต้องสูญเสียจากการให้สินเชื่อคือมูลค่าตามบัญชีของลูกหนี้ที่แสดงอยู่
ในงบดุล

  ความเสี่ยงจากอัตราดอกเบี้ย

บริษัทฯและบริษัทย่อยมีความเสี่ยงจากอัตราดอกเบี้ยอันเกี่ยวกับเงินฝากธนาคารและสถาบันการเงิน
เงินเบิกเกินบัญชีธนาคาร และเงินกู้ยืมจากธนาคาร อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัทฯและบริษัทย่อยจึงอยู่ในระดับต่ำ

ที่ผ่านมายังมิได้มีการใช้เครื่องมืออนุพันธ์ทางการเงินเพื่อบริหารความเสี่ยงจากการเปลี่ยนแปลงในอัตราดอกเบี้ย
อย่างไรก็ตาม
ในอนาคตกลุ่มบริษัทฯอาจใช้เครื่องมืออนุพันธ์ทางการเงินในการบริหารจัดการความเสี่ยงจากอัตราดอกเบี้ยของหนี้สินระยะยาว
หากอัตราดอกเบี้ยในตลาดมีความผันผวนและมีแนวโน้มปรับตัวสูงขึ้นอย่างต่อเนื่อง

  ความเสี่ยงจากอัตราแลกเปลี่ยน

บริษัทฯและบริษัทย่อยมีความเสี่ยงจากอัตราแลกเปลี่ยนเงินตราต่างประเทศอันเกี่ยวเนื่องกับการขายสินค้า
การซื้อวัตถุดิบ เงินกู้ยืมเป็นเงินตราต่างประเทศ
บริษัทฯและบริษัทย่อยมีนโยบายการบริหารสินทรัพย์และหนี้สินที่เป็นเงินตราต่างประเทศโดยจะจัดให้สินทรัพย์และหนี้สินดังกล่าวมีสัดส่วนและเงื่อนไขที่สมดุลกัน
(Natural Hedging) และเน้นการสร้างกระแสเงินสดรับและจ่ายให้สอดคล้องกัน นอกจากนี้
บริษัทฯและบริษัทย่อย ได้มีนโยบายการบริหารความเสี่ยงจากอัตราแลกเปลี่ยน
โดยเน้นการบริหารความเสี่ยงตามธุรกรรมการค้า (Transaction risk)
ตามสถานการณ์และคาดการณ์อัตราแลกเปลี่ยน
เป็นผลให้บริษัทฯและบริษัทย่อยได้ตกลงทำสัญญาซื้อขายเงินตราต่างประเทศล่วงหน้ากับธนาคารพาณิชย์ไว้จำนวนหนึ่ง
ซึ่งส่วนใหญ่มีอายุสัญญาไม่เกินหนึ่งปี
เพื่อใช้เป็นเครื่องมือในการป้องกันความเสี่ยงจากอัตราแลกเปลี่ยน

การป้องกันความเสี่ยง 

  สัญญาซื้อขายเงินตราต่างประเทศล่วงหน้า

ลูกหนี้และเจ้าหนี้ตามสัญญาซื้อขายเงินตราต่างประเทศล่วงหน้าจะถูกแปลงค่าตามอัตราแลกเปลี่ยน ณ
วันสิ้นรอบระยะเวลารายงาน
กำไรขาดทุนที่ยังไม่เกิดขึ้นจากการแปลงค่าเงินตราต่างประเทศดังกล่าวจะถูกบันทึกในส่วนของกำไรหรือขาดทุน
ส่วนเกินหรือส่วนลดที่เกิดขึ้นจากการทำสัญญาจะถูกตัดจำหน่ายด้วยวิธีเส้นตรงตามอายุของสัญญา

  สัญญาใช้สิทธิเลือกซื้อขายเงินตราต่างประเทศ

สัญญาใช้สิทธิเลือกซื้อขายเงินตราต่างประเทศเป็นการตกลงระหว่างคู่สัญญา
โดยผู้ขายจะให้สิทธิแก่ผู้ซื้อในการซื้อ (สิทธิเลือกซื้อ) หรือขาย (สิทธิเลือกขาย)
เงินตราต่างประเทศตามอัตราแลกเปลี่ยนที่กำหนดไว้ในอนาคต
กลุ่มบริษัทตกลงทำสัญญาดังกล่าวเพื่อป้องกันความเสี่ยงที่เกิดจากการผันผวนของอัตราแลกเปลี่ยนในตลาด

จำนวนเงินที่กลุ่มบริษัททำสัญญาใช้สิทธิเลือกซื้อขายเงินตราต่างประเทศเพื่อป้องกันความเสี่ยงที่เกิดจากการผันผวนของอัตราแลกเปลี่ยนในตลาด
ไม่ได้รับรู้เป็นสินทรัพย์หรือหนี้สิน ณ วันทำสัญญา
อย่างไรก็ตามค่าธรรมเนียมที่กลุ่มบริษัทจ่ายจากการทำสัญญาดังกล่าวจะทยอยตัดจำหน่ายโดยใช้วิธีเส้นตรงตลอดอายุของสัญญานั้น

  สัญญาแลกเปลี่ยนเงินตราต่างประเทศและอัตราดอกเบี้ย

สัญญาแลกเปลี่ยนเงินตราต่างประเทศและอัตราดอกเบี้ย
เป็นการตกลงระหว่างกลุ่มบริษัทและคู่สัญญาที่จะแลกเปลี่ยนเงินต้นในสกุลเงินที่แตกต่างกันเมื่อวันเริ่มแรกของสัญญา
และจะทำการแลกเปลี่ยนสกุลเงินที่ตรงข้ามกันในจำนวนเดียวกัน
โดยอาจทยอยแลกเปลี่ยนในระหว่างระยะเวลาของสัญญาหรือเมื่อครบกำหนดอายุสัญญาแล้วแต่การตกลงกันของคู่สัญญา
นอกจากนั้น
คู่สัญญาแต่ละฝ่ายจะจ่ายและรับดอกเบี้ยที่คำนวณจากเงินต้นและอัตราดอกเบี้ยที่ตกลงกันไว้ล่วงหน้าตลอดอายุสัญญา

รายการลูกหนี้และเจ้าหนี้ตามสัญญาแลกเปลี่ยนเงินตราต่างประเทศและอัตราดอกเบี้ยซึ่งมีไว้เพื่อป้องกันความเสี่ยงที่เกิดจากการผันผวนของอัตราแลกเปลี่ยนและอัตราดอกเบี้ยในตลาด
ในส่วนของลูกหนี้และเจ้าหนี้ที่เกิดจากการแลกเปลี่ยนสกุลเงินต่างประเทศจะถูกแปลงค่าตามอัตราแลกเปลี่ยน
ณ วันสิ้นรอบระยะเวลารายงาน
กำไรขาดทุนที่ยังไม่เกิดขึ้นจากการแปลงค่าเงินตราต่างประเทศดังกล่าวจะถูกบันทึกในส่วนของกำไรหรือขาดทุน
ในขณะที่ผลต่างที่กลุ่มบริษัทจะได้รับหรือต้องจ่ายชำระตามส่วนของการตกลงแลกเปลี่ยนอัตราดอกเบี้ยจะถูกบันทึกเป็นส่วนหนึ่งของรายได้หรือค่าใช้จ่ายดอกเบี้ยตลอดอายุของสัญญา
กำไรและขาดทุนจากการยกเลิกสัญญาหรือการชำระคืนเงินกู้ยืมก่อนกำหนดรับรู้เป็นรายได้หรือค่าใช้จ่ายในส่วนของกำไรหรือขาดทุน
ลูกหนี้และเจ้าหนี้ตามสัญญาแลกเปลี่ยนเงินตราต่างประเทศและอัตราดอกเบี้ยแสดงสุทธิในงบแสดงฐานะการเงิน

-   ความเสี่ยงจากการไม่ได้รับชำระค่าสินค้าจากตัวแทนจำหน่าย

บริษัทฯ ขายสินค้าผ่านตัวแทนขายของบริษัทฯในสัดส่วนประมาณร้อยละ 50
ของรายได้จากการขายทั้งหมด ส่วนที่เหลือเป็นการขายไปยังลูกค้าโดยตรง
โดยให้บริษัทตัวแทนเป็นผู้ติดตามการชำระเงินค่าสินค้าจากลูกค้าแล้วนำส่งให้แก่บริษัทตามตารางเวลาที่ได้ตกลงกัน
ทำให้บริษัทมีความเสี่ยงที่จะไม่ได้รับชำระเงินทั้งจากบริษัทตัวแทนและจากลูกค้า
ซึ่งจะกระทบกับสภาพคล่องและการดำเนินงานของบริษัทฯ

อย่างไรก็ตาม
ตลอดระยะเวลาที่ผ่านมากลุ่มบริษัทฯไม่เคยประสบปัญหาในการติดตามการชำระหนี้จากบริษัทตัวแทน
ไม่ว่าจะเป็นการติดตามการชำระหนี้ค่าสินค้าที่บริษัทจัดส่งให้บริษัทตัวแทน
หรือการรับเงินโอนค่าสินค้าที่บริษัทตัวแทนติดตามการชำระเงินจากลูกค้าให้แทนบริษัทฯ
เนื่องจากบริษัทตัวแทนหลายแห่งมีฐานะเป็นบริษัทย่อยหรือบริษัทร่วมของกลุ่มบริษัทฯ
ส่วนบริษัทตัวแทนรายอื่นที่ไม่มีส่วนเกี่ยวข้องกับกลุ่มบริษัทฯนั้นก็มีความสัมพันธ์ทางธุรกิจที่ดีมาเป็นระยะเวลานานกว่า
25 ปี
นอกจากนี้ลูกค้าส่วนใหญ่ของกลุ่มบริษัทฯเป็นบริษัทชั้นนำของโลกที่มีฐานะทางการเงินที่มั่นคงแข็งแรง
ทำให้บริษัทมีความเสี่ยงที่จะไม่ได้รับชำระหนี้ค่อนข้างต่ำ
กรณีที่เกิดการจ่ายเงินล่าช้าเกินกว่ากำหนดชำระนั้น โดยมากจะเกิดจากปัญหาอื่นๆ
ซึ่งไม่เกี่ยวกับหนี้เสียหรือมีการผิดเงื่อนไขในการชำระเงินแต่อย่างใด